KOMISIJOS REGLAMENTAS (EB) Nr. 1299/2005
2005 m. rugpjūčio 8 d.
iš dalies keičiantis Tarybos reglamento (EEB) Nr. 2377/90, nustatančio veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje, I ir III priedų nuostatas dėl fenoksimetilpenicilino, foksimo, norgestometo ir tiamfenikolio
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos reglamentą (EEB) Nr. 2377/90, nustatantį veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje (1), ypač į jo 2 straipsnį ir 4 straipsnio 3 dalį,
atsižvelgdama į Veterinarinių vaistų komiteto suformuluotą Europos vaistų įvertinimo agentūros nuomonę,
kadangi:
(1)
Visas farmakologiškai aktyvias medžiagas, Bendrijoje naudojamas maistui skirtiems gyvūnams skiriamuose veterinariniuose vaistuose, reikėtų įvertinti pagal Reglamentą (EEB) Nr. 2377/90.
(2)
Fenoksimetilpenicilinas buvo įtrauktas į Reglamento (EEB) Nr. 2377/90 I priedą kiaulių raumenims, kepenims ir inkstams. Į šį įrašą reikėtų įtraukti šiuos tiriamuosius audinius, taip pat naminių paukščių, išskyrus paukščius, kurių kiaušiniai skirti žmonėms vartoti, odą bei riebalus.
(3)
Foksimas buvo įtrauktas į Reglamento (EEB) Nr. 2377/90 I priedą avių raumenims, inkstams ir riebalams, išskyrus gyvūnus, kurių pienas skirtas žmonėms vartoti, ir kiaulių raumenims, kepenims, inkstams, odai ir riebalams. Laukiant mokslinių tyrimų pabaigos, ši medžiaga taip pat buvo įtraukta į to reglamento III priedą viščiukams. Dabar tyrimai jau baigti, todėl foksimas turėtų būti įtrauktas į to reglamento I priedą.
(4)
Laukiant mokslinių tyrimų pabaigos, norgestometas buvo įtrauktas į Reglamento (EEB) Nr. 2377/90 III priedą galvijams. Dabar tyrimai jau baigti, todėl norgestometas turėtų būti įtrauktas į to reglamento I priedą.
(5)
Tiamfenikolis įtraukiamas į Reglamento (EEB) Nr. 2377/90 I priedą galvijams ir viščiukams, išskyrus paukščius, kurių kiaušiniai skirti žmonėms vartoti. Siekiant baigti mokslinius tyrimus, kad būtų įtrauktos ir kiaulės, tiamfenikolis turėtų būti įtrauktas į to reglamento III priedą.
(6)
Reikėtų atitinkamai iš dalies pakeisti Reglamentą (EEB) Nr. 2377/90.
(7)
Iki šio reglamento taikymo pradžios turėtų būti numatytas atitinkamas laikotarpis, kad valstybės narės, siekdamos atsižvelgti į šio reglamento nuostatas, galėtų padaryti visas pritaikomąsias pataisas, kurių pagal šį reglamentą gali prireikti leidimams prekiauti, išduotiems pagal 2001 m. lapkričio 6 d. Europos Parlamento ir Tarybos direktyvą 2001/82/EB dėl Bendrijos kodekso, reglamentuojančio veterinarinius vaistus (2).
(8)
Šiame reglamente numatytos priemonės atitinka Veterinarinių vaistų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2377/90 I ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. spalio 8 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 8 d.